Χάινριχ Λέοπολντ Βάγκνερ

Ο Χάινριχ Λέοπολντ Βάγκνερ (, 19 Φεβρουαρίου 1747 - 4 Μαρτίου 1779) ήταν Γερμανός θεατρικός συγγραφέας της περιόδου Θύελλα και ορμή. 

 Βιογραφικά στοιχεία 
Ο Βάγκνερ γεννήθηκε το 1747 στο Στρασβούργο και ήταν ο μεγαλύτερος γιος ενός εμπόρου. Μετά τα σχολικά του χρόνια στο Στρασβούργο, σπούδασε νομικά. Το 1773, για οικονομικούς λόγους πήγε στο Σααρμπρύκεν, όπου εργάστηκε ως παιδαγωγός των γιων ενός αυλικού στην πριγκιπική αυλή. Το 1774 εκδιώχθηκε από το Σααρμπρύκεν λόγω δυσάρεστων σχολίων για την πόλη και το πριγκιπικό περιβάλλον και ταξίδεψε στη Φρανκφούρτη. Το 1776, συνέχισε τις σπουδές του στο Στρασβούργο και ολοκλήρωσε το διδακτορικό του. Από τον Σεπτέμβριο του 1776 έζησε και εργάστηκε ως δικηγόρος στη Φρανκφούρτη. Παντρεύτηκε μια χήρα 18 χρόνια μεγαλύτερή του. Πέθανε το 1779 σε ηλικία 32 ετών, πιθανότατα από φυματίωση. 

 Λογοτεχνική δραστηριότητα 
Ο Βάγκνερ είχε επαφή με αρκετούς σημαντικούς συγγραφείς του κινήματος Θύελλα και ορμή, μεταξύ των οποίων οι Γκαίτε, Φρίντριχ Μαξιμίλιαν Κλίνγκερ, Γιάκομπ Λεντς, Κρίστοφ Κάουφμαν, Κρίστιαν Φρίντριχ Ντάνιελ Σούμπαρτ και ο ζωγράφος και ποιητής Γιόχαν Φρίντριχ Μύλλερ. Μαζί με τον Κλίνγκερ και τον Λεντς, ήταν οι τρεις συγγραφείς που ανήκαν στον στενότερο προσωπικό κύκλο φίλων του Γκαίτε. Ωστόσο, θεωρήθηκε ως ο λιγότερο σημαντικός από αυτούς. Με τη σάτιρα Ο Προμηθέας Δευκαλίων και οι κριτικοί του που δημοσιεύτηκε ανώνυμα το 1775, ο Βάγκνερ παρενέβη στη διαμάχη γύρω από τα Πάθη του νεαρού Βέρθερου του Γκαίτε. Λόγω της υπεράσπισης του μυθιστορήματος, το κείμενο αρχικά αποδόθηκε στον ίδιο τον Γκαίτε, έως ότου ο Γκαίτε ανακοίνωσε δημόσια τον αληθινό συγγραφέα και επήλθε ρήξη στη φιλία τους.

Το πιο σημαντικό έργο του είναι ένα θεατρικό έργο που έγραψε το 1776 με τίτλο Η βρεφοκτόνος, αστικό δράμα που έφερε στη σκηνή κοινωνικά προβλήματα στο πνεύμα των αρχών του Διαφωτισμού, μια κοινωνική κριτική στην οποία απεικονίζει την καταστρεπτική επιρροή των ανώτερων τάξεων όταν διεισδύουν σε έντιμες αστικές οικογένειες. Το 1957 το έργο διασκευάστηκε από τον Γερμανό θεατρικό συγγραφέα Πίτερ Χακς.

 Έργα 

 Ο Προμηθέας, ο Δευκαλίων και οι κριτικοί του (Prometheus, Deukalion und seine Rezensenten, 1775), μονόπρακτο σατιρικό έργο στο οποίο σατιρίζει τους αντιπάλους του Γκαίτε. Αυτό το έργο οδήγησε σε διαμάχη με τον Γκαίτε.
 Το φιλανθρωπικό άγνωστο (Der wohltätige Unbekannte, 1775)
 Οι τύψεις μετά το έγκλημα, τραγωδία (Die Reue nach der Tat, 1775)
 Νέα απόπειρα υποκριτικής τέχνης (Neuer Versuch über die Schauspielkunst, 1776), μετάφραση του κριτικού δοκίμιου του Λουί-Σεμπαστιάν Μερσιέ Θέατρο ή νέο δοκίμιο για τη δραματική τέχνηDu Théâtre ou nouvel essai sur l'art dramatique
 Η ζωή και ο θάνατος του Σεμπάστιαν Σίλινγκ, ημιτελές μυθιστόρημα (Leben und Tod Sebastian Silligs, 1776)
 Η βρεφοκτόνος, τραγωδία (Die Kindermörderin, 1776)
 Επιστολές σχετικά με τον θίασο του Σέιλερ (Briefe, die Seylersche Gesellschaft betreffend, 1777)
 Έβσεν Χούμπρεχτ ή ή εσείς οι μητέρες να θυμάστε! (Evchen Humbrecht oder Ihr Mütter merkts Euch!, 1778, μια ήπια ανακατασκευή της τραγωδίας Η βρεφοκτόνος. 
 Ο Βολταίρος το βράδυ της αποθέωσής του (Voltaire am Abend seiner Apotheose, 1778), μονόπρακτο έργο, μια σατιρική, υπερβολική απεικόνιση του Βολταίρου, στο οποίο ο Βάγκνερ παρουσιάζει την κριτική του στάση απέναντι στον Διαφωτισμό και τη γαλλική θεατρική παράδοση, χαρακτηριστική του κινήματος Θύελλα και ορμή.
 Μεταφράσεις έργων των Μοντεσκιέ, Μερσιέ και Σαίξπηρ.
 Παραπομπές 



Κατηγορία:Γερμανοί θεατρικοί συγγραφείς
Κατηγορία:Γερμανοί μεταφραστές
Κατηγορία:Γερμανοί δοκιμιογράφοι
Κατηγορία:Θύελλα και ορμή